Vinum Maderaicum
Vinum Maderaicum e vineis insulae Materiae provenit. Talia vina appellatione protecta Madeira recognita sunt. Ioannes Sloane vineas insulae Materiae mercatumque vinorum anno 1707 descripsit: "Maxima huius insulae pars vitibus hoc tempore conseritur, terra in hoc usum valde idonea, saxosa videlicet et ardua. Vites humilissime crescere cogunt, sicut et in Francia. Uvas trium generum habent, albas, rubras, magnasque muscatinas vel malvasias. Vinum malvaticum rapidissime acescit: propterea rarius producitur. Vinum album rubro mixtum crebrius conficiunt: quo maius sole et calore exponunt, eo melius prosperant; ergo minime cellario condunt, potius sub sole exponunt. Insuetis gustum foedissimum praebet sed vino Xerae haud dissimilem, cui etiam potestate haud differt. Omnibus coloniis Indiarum Occidentalium maxima copia exportatur, recentius et Orientalium: nullum enim vinorum genus maius quam Maderaicum istis climatibus calidis convenit.